Diari Oficial de la Generalitat Valenciana


Sumari del DOGV 5417, del 29-12-2006 (2006/14421)

ORDE de 13 de desembre del 2006, de la Conselleria de Benestar Social, per la qual es regulen i convoquen ajudes dirigides a la creació en l'exercici 2007 de noves places d'atenció a la primera infància (0-3 anys) de titularitat d'entitats locals per a afavorir la conciliació entre la vida familiar i laboral.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5417

Data del DOGV
:   29-12-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/14250


Data del document
:   13-12-2006

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda social
    * administració local
    * equipament col·lectiu
    * suport econòmic
    * implantació d'activitat
    * educació preescolar
    * ajuda a la construcció
    * ajuda pública

ORDE de 13 de desembre del 2006, de la Conselleria de Benestar Social, per la qual es regulen i convoquen ajudes dirigides a la creació en l'exercici 2007 de noves places d'atenció a la primera infància (0-3 anys) de titularitat d'entitats locals per a afavorir la conciliació entre la vida familiar i laboral. [2006/14687]  
La Llei 39/1999 de 5 de novembre, per a promoure la conciliació de la vida familiar i laboral de les persones treballadores, desenrotlla diversos preceptes constitucionals, entre els quals l'article 9.2 de la Constitució Espanyola que atribuïx als poders públics el deure de promoure les condicions perquè la igualtat de l'individu i dels grups en què s'integren siga real i efectiva, i remoure els obstacles que impedisquen o dificulten la seua plenitud facilitant la participació de tota la ciutadania en la vida política, econòmica, cultural i social.  
El Decret 120/2003, d'11 de juliol del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, li atribuïx a la Direcció General de la Dona, entre altres funcions, elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.  
Així mateix, les polítiques d'igualtat del Consell, recullen entre els seus objectius proporcionar servicis d'assistència i atenció a la primera infància, garantint l'atenció, benestar i educació dels xiquets i de les xiquetes menors de 3 anys, que contribuïsquen a compatibilitzar l'activitat laboral o professional amb les responsabilitats familiars.  
La present convocatòria d'ajudes es desenrotlla en el marc de col.laboració entre les administracions públiques, en els nivells estatal, autonòmic i local, facilitant la prestació d'un servici de qualitat i l'impuls del programa de conciliació de la vida familiar i laboral. Les ajudes es dirigixen a les entitats locals per a la creació de places d'atenció de primera infància dins de l'àmbit de la Comunitat Valenciana.  
Per tot això, en compliment d'allò que s'ha estipulat en l'article 47.11 del Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991 del Consell de la Generalitat, i fent ús de les facultats que em conferix l'article 35 de la Llei 5/1983, de 30 de desembre, del Govern Valencià, i el Decret 120/2003, d'11 de juliol, del Consell, pel qual s'aprova el Reglament Orgànic i Funcional de la Conselleria de Benestar Social.  
ORDENE  
Article 1  
A fi d'afavorir la conciliació entre la vida familiar i laboral, és objecte de la present Orde regular i convocar ajudes a entitats locals dirigides als centres d'atenció a la primera infància (0-3 anys) de titularitat de les dites entitats, finançant els gastos d'inversió de l'exercici 2007 derivats de la creació de noves places d'atenció a la primera infància: construcció de nous centres, ampliació d'espais en centres ja existents, així com equipament.  
Article 2  
Aprovar les bases per les quals es regix esta convocatòria, incloses com a annex I de la present Orde.  
Article 3  
L'eficàcia de la present convocatòria d'ajudes queda condicionada a l'existència, en els Pressupostos de la Generalitat per a l'exercici econòmic corresponent a l'any 2007, de crèdit adequat i suficient per a atendre a les ajudes previstes en la present Orde, havent de publicar-se en el Diari Oficial de la Generalitat a este efecte la Resolució de la Conselleria de Benestar Social en què es determinen les línies pressupostàries i la quantia global màxima que servisca de suport a estes.  
Disposició final primera  
S'autoritza la Subsecretària de la Conselleria de Benestar Social i a la directora general de la Dona perquè, en l'àmbit de les seues competències, adopten les mesures necessàries per al desplegament i l'aplicació d'esta orde.  
Disposició final segona  
La present Orde entrarà en vigor l'endemà de la seua publicació en el Diari Oficial de la Generalitat.  
Disposició final tercera  
Esta orde, que posa fi a la via administrativa, podrà ser recorreguda per les entitats locals per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que establixen els articles 10 i 46.6 de la llei 29/1998, de 13 de juliol, reguladora de la jurisdicció contenciosa. administrativa, en el termini de dos mesos a partir de l'endemà de la notificació, llevat que hi haguera hagut el requeriment a què fa referència l'article 44.1 de la mencionada Llei, i en este cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.  
Sense perjuí que qualsevol altre interessat puga interposar contra l'Orde recurs potestatiu de reposició en el termini d'un mes davant de la consellera de Benestar Social d'acord amb el que disposa els articles 116 i 117 de la llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificada per llei 4/1999, de 13 de gener, o bé directament recurs contenciós administratiu en el termini de dos mesos a partir de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 10 i 46.1 de la llei 29/1998 de 13 de juliol, reguladora de la jurisdicció contenciosa administrativa.  
València, 13 de desembre del 2006  
La consellera de Benestar Social  
Alicia de Miguel García  
ANNEX I  
Bases  
Primera. Objecte i àmbit  
A fi d'afavorir la conciliació entre la vida familiar i laboral, és objecte de la present convocatòria regular i convocar ajudes a entitats locals dirigides als centres d'atenció a la primera infància (0-3 anys) de titularitat de les dites entitats, finançant els gastos d'inversió de l'exercici 2007 derivats de la creació de noves places d'atenció a la primera infància: construcció de nous centres, ampliació d'espais en centres ja existents, així com equipament.  
Les ajudes previstes en la present Orde, tindran naturalesa jurídica de subvenció pública a càrrec de fons finalistes i aniran destinades al finançament parcial dels gastos d'inversió dels projectes subvencionats, sense que en cap cas, puguen excedir el 50% del projecte objecte de subvenció.  
La subvenció concedida només es destinarà a finançar els gastos de l'obra civil i d'equipament corresponents a la creació de noves places. En conseqüència, no se sufragaran els gastos generats en ocasió de la redacció del projecte tècnic, estudis de seguretat o els que es deriven de la direcció d'obra. Així mateix, a l'estar els gastos d'equipament vinculats a la creació de noves places, només es finançaran els dits gastos quan dins de la inversió per a la qual se sol.licita ajuda, s'incloga la realització d'obres de construcció o d'ampliació en el centre corresponent.  
Només es finançaran gastos d'inversió corresponents a l'exercici 2007, per la qual cosa en el cas de tractar-se de gastos corresponents a projectes d'inversió plurianuals, la subvenció només es destinarà a finançar les inversions corresponents a l'anualitat 2007.  
Segona. Entitats beneficiàries  
Seran beneficiàries de les ajudes, les entitats locals que realitzen projectes de construcció de centres, ampliació d'espais en centres ja existents, així com equipament, destinats a la creació de noves places d'atenció a la primera infància (0-3 anys) en l'àmbit de la Comunitat Valenciana i sent les dites entitats locals titulars dels centres. A este efecte, hauran de complir els requisits que s'assenyalen en la base quarta d'esta orde.  
Tercera. Publicitat i difusió  
Serà obligació de les entitats beneficiàries de les ajudes regulades en la present Orde, donar a conéixer de manera inequívoca que es tracta d'una acció subvencionada per la Generalitat en col.laboració amb el Ministeri de Treball i Assumptes Socials.  
En la publicitat que es realitze en qualsevol mitjà de comunicació social sobre les actuacions derivades d'estos programes, es farà constar expressament que estos es duen a terme en virtut de la col.laboració establida entre la Generalitat i el Ministeri de Treball i Assumptes Socials.  
Quarta. Presentació de sol.licituds, documentació i termini  
Les sol.licituds es presentaran en qualsevol dels registres de les direccions territorials de la Conselleria de Benestar Social o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats establits a este efecte i que figuren en la present Orde com a annex II.  
Haurà de presentar-se una sol.licitud diferent per a cada un dels projectes d'atenció a la primera infància, firmada pel president de l'entitat local corresponent i acompanyada de la documentació següent:  
1. Resolució de la Direcció General d'Ensenyança de la Conselleria de Cultura, Educació i Esport, d'aprovació d'instal.lacions i ús educatiu dels espais per a la creació de centres de primer cicle d'educació infantil. La dita resolució haurà d'anar referida necessàriament al projecte concret per al qual se sol.licita l'ajuda, bé es tracte de construcció, bé es tracte d'ampliació d'espais d'un centre ja existent. A fi d'omplir esta exigència, la Resolució corresponent haurà de presentar-se davant de la Conselleria de Benestar Social en un termini màxim de quinze dies des que es dispose d'esta, per mitjà de la forma assenyalada en la base quarta d'esta orde. En tot cas, el termini màxim per a presentar esta documentació davant de la Conselleria de Benestar Social és el dia 30 d'abril del 2007.  
La presentació davant de la Conselleria de Benestar Social de la documentació assenyalada en este apartat, és un requisit indispensable perquè el projecte d'inversió siga valorat per la Comissió de Valoració establida en la base sèptima d'esta orde i en conseqüència no és possible obtindre cap resolució d'ajuda, en els termes establits en la base octava d'esta orde, si l'entitat local no ha presentat en el termini assenyalat la dita documentació.  
2. Sol.licitud d'ajuda subscrita pel representant de l'entitat local, havent d'acreditar l'autorització a este efecte realitzada pel Ple de l'entitat local o per la Junta de Govern d'esta. En la dita sol.licitud s'especificarà que és per a finançar gastos derivats d'actuacions estrictament imputables a l'exercici 2007, si bé s'indicarà el caràcter plurianual o no del conjunt del projecte d'inversió, en el cas de tractar-se d'un projecte plurianual l'entitat titular haurà d'aportar l'aprovació del dit gasto plurianual i la seua qualificació com a gasto obligatori. Així mateix constarà el compromís de l'entitat local de sotmetre's a les actuacions de comprovació que puga efectuar la Conselleria de Benestar Social a través de la Direcció General de la Dona i a les de control financer que corresponen a la Intervenció General en relació amb l'ajuda concedida.  
3. En el cas d'obres que s'inicien en l'exercici 2007, les mateixes hauran d'iniciar-se com a data màxima durant els primers cinc mesos del dit exercici, a fi de possibilitar la justificació del gasto executat en l'exercici 2007, dins del termini màxim de data 16 de novembre, establit en la base desena de la present Orde. Tot això haurà de constar en el programa d'actuació assenyalat en l'apartat quint d'esta base.  
A fi de complir l'exigència d'inici de les obres durant els primers cinc mesos de l'exercici 2007, en el cas d'aquelles obres el pressupost del qual siga superior a 30.000 euros, l'adjudicació i subscripció del contracte amb l'adjudicatari de les obres, haurà de realitzar-se com a data màxima fins al dia 14 d'abril del 2007.  
En el cas d'aquelles obres el pressupost del qual siga inferior o igual a 30.000 euros, l'aprovació del gasto per part de l'entitat local haurà de realitzar-se com a data màxima fins al dia 14 d'abril del 2007.  
A este efecte d'omplir esta exigència, el certificat de l'acord d'adjudicació i la còpia del contracte subscrit amb l'adjudicatari (per a obres de pressupost superior a 30.000 euros), o bé el certificat de l'acord d'aprovació del gasto per part de l'entitat local (per a obres de pressupost inferior o igual a 30.000 euros), hauran de presentar-se davant de la Conselleria de Benestar Social en un termini màxim de quinze dies des que s'hagen realitzat estos, per mitjà de la forma assenyalada en la base quarta d'esta orde. En tot cas, el termini màxim per a presentar esta documentació davant de la Conselleria de Benestar Social és el dia 30 d'abril del 2007.  
De conformitat amb l'article 31.3 de la Llei 38/2003, de 17 de novembre, General de Subvencions, en el cas d'aquelles obres el pressupost de les quals siga superior a 30.000 euros, llevat que el gasto s'haguera realitzat amb anterioritat a la sol.licitud de la subvenció, l'entitat local haurà d'acreditar la sol.licitud com a mínim de tres ofertes de diferents proveïdors, amb caràcter previ a l'adjudicació del gasto, llevat que per les especials característiques de l'obra que s'ha de realitzar, no hi haja en el mercat suficient nombre d'entitats que ho subministren o presten. Haurà d'acreditar-se que l'elecció entre les ofertes presentades, s'ha realitzat d'acord amb criteris d'eficiència i economia, havent de justificar-se expressament en una memòria l'elecció quan no haja recaigut en la proposta econòmica més avantatjosa.  
La presentació davant de la Conselleria de Benestar Social de la documentació assenyalada en este apartat, és un requisit indispensable perquè el projecte d'inversió siga valorat per la Comissió de Valoració establida en la base sèptima d'esta orde i en conseqüència no és possible obtindre cap resolució d'ajuda, en els termes establits en la base octava d'esta orde, si l'entitat local no ha presentat en el termini assenyalat la dita documentació.  
4. Projecte tècnic de l'obra, que haurà de ser informat favorablement per l'Oficina Tècnica de Projectes i Obres de la Conselleria de Benestar Social quedant la concessió de la subvenció condicionada a este. En cas que es detecte alguna deficiència que haja de ser corregida, esta correcció haurà de ser remesa a esta Conselleria durant els quinze dies següents a la recepció per part de l'entitat local de l'informe corresponent, a fi que l'expedient puga ser tramitat i l'obra executada dins dels terminis previstos.   
5. Presentar un programa d'actuació amb indicació expressa de les dates previstes d'inici i finalització de les obres, tenint en compte que de conformitat amb el que establix l'apartat tercer d'esta base, en el cas que s'inicien en l'exercici 2007, hauran de fer-ho dins dels cinc primers mesos del present exercici. En el cas dels projectes d'inversió plurianuals, el programa d'actuació haurà d'incloure els imports a què ascendirà l'execució de l'obra en cada un dels exercicis, tenint en compte que les ajudes només es concedixen per al gasto corresponent a l'anualitat 2007 i que el termini màxim de justificació per a les dites ajudes finalitza el 16 de novembre del dit exercici, segons el que disposa la base desena d'esta orde.  
6. Informe de viabilitat urbanística del projecte tècnic d'obres presentat.  
7. Memòria justificativa de la necessitat la construcció, l'ampliació i l'equipament de noves places del centre, amb menció expressa de les característiques del projecte educatiu que haurà de comptar amb un horari flexible per a compatibilitzar la vida laboral i familiar, en què es detallarà el temps i l'espai dedicat a la participació de pares i mares, per a assegurar una continuïtat en l'atenció que el xicotet rep en el seu entorn familiar i en el centre.  
8. Certificat de la Intervenció Municipal en què conste la partida pressupostària, el caràcter plurianual o no del projecte d'inversió, el detall de les anualitats de gasto del projecte en el cas que siga plurianual i l'import consignat en el pressupost de gastos de l'exercici 2007, amb indicació expressa que les dades reflectides corresponen al projecte d'inversió per al qual se sol.licita la subvenció.  
9. Declaració responsable subscrita pel representant legal que l'entitat local no està sotmesa en cap de les prohibicions per a obtindre la condició de beneficiària de subvencions públiques, d'acord amb l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003) i de l'acompliment d'obligacions de reintegrament de subvencions que, si s'escau, li hagueren sigut exigides.  
10. Certificació de la Secretaria de l'entitat local de les subvencions o ajudes atorgades per altres departaments de l'administració autonòmica, altres administracions o ens públics o privats, tant nacionals com internacionals, destinades al centre per al qual se sol.licita la subvenció.  
11. Dades de domiciliació bancària, segons el model que s'inclou com a annex III en la present orde.  
12. En el cas d'aquells projectes d'inversió plurianuals, que s'hagen iniciat amb anterioritat al present exercici i se sol.licite una ajuda per a l'anualitat de gasto corresponent a l'exercici 2007, l'entitat local haurà de presentar la documentació assenyalada en els apartats anteriors, llevat que haguera sigut beneficiària en el passat exercici d'ajudes de la Conselleria de Benestar Social per a l'anualitat 2006 del projecte presentat, i en este cas se li excepcionarà de l'obligació de presentar la documentació assenyalada en els anteriors apartats núm. 1, 4, 5, 6 i 7, sempre que esta documentació haguera sigut presentada davant de la Conselleria de Benestar Social en el passat exercici, no s'hagueren produït modificacions que tinguen incidència sobre esta i l'entitat local faça constar la dita circumstància en la seua sol.licitud de l'exercici 2007.  
13. Omplir, l'imprés que s'adjunta en l'annex i que el Ministeri de Treball i Assumptes Socials exigix com a requisit previ a la tramitació del corresponent Conveni de Col.laboració.  
Tots els documents que s'aporten hauran de ser originals o fotocòpies compulsades  
El termini de presentació de sol.licituds serà des de l'endemà de la publicació de l'Orde en Diari Oficial de la Generalitat, fins al 31 de gener de 2007.  
Quan la sol.licitud no reunisca els requisits establits en la present orde o no s'adjunten els documents relacionats en els paràgrafs anteriors, d'acord amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, es requerirà a l'entitat sol.licitant perquè en el termini de deu dies esmene la falta o acompanye els documents preceptius, amb indicació que, si així no ho fera, se li tindrà per desistida de la seua petició, amb la resolució prèvia que haurà de ser dictada en els termes que preveu l'article 42 de l'esmentada Llei.   
Quinta. Valoració de les sol.licituds  
La concessió de les ajudes es realitzarà per mitjà de la concurrència competitiva, entenent per tal, el procediment per mitjà del qual la concessió de les subvencions es realitza per mitjà de la comparació de les sol.licituds presentades a fi d'establir una prelació entre estes d'acord amb els criteris de valoració prèviament fixats en les bases i en la convocatòria, i adjudicar, amb el límit fixat en la convocatòria dins del crèdit disponible, aquelles que hagen obtingut major valoració en aplicació dels esmentats criteris.  
En el cas que els imports de les ajudes corresponents a les sol.licituds estimades amb major valoració, excedisquen de la dotació pressupostària assignada a esta convocatòria, es procedirà al prorrateig de la quantia corresponent a la dita dotació pressupostària, entre els distints beneficiaris en funció de la valoració assignada.   
La valoració de les sol.licituds es realitzarà per una comissió constituïda a este efecte, que concedirà una major preferència a aquelles ajudes sol.licitades per les entitats locals corresponents a centres d'atenció a la primera infància de la seua titularitat que estiguen ubicats en zones de la Comunitat Valenciana que complisquen les condicions següents:  
- Barris suburbials desfavorits socialment.  
- Barris de nova creació.  
- Zones rurals.  
- Zones de fort creixement demogràfic.  
Sexta. Import global màxim i finançament  
L'import de les ajudes, en cap cas excedirà del 50% del total del cost del projecte objecte de subvenció.  
Sèptima. Comissió de Valoració  
Es constituirà una Comissió de Valoració, formada pels membres següents:  
- El/la cap de Servici de Gestió de Programes de la Direcció General de la Dona o persona en qui delegue, actuant com a president/a de la Comissió.  
- El/la cap de Secció del Servici de Programes de la Direcció General de la Dona o persona en qui delegue, actuant com a secretari/a de la Comissió.  
- El/la cap de Secció de Coordinació Administrativa de la Direcció General de la Dona.  
- El/la coordinador/a de la Direcció General de la Dona en la seu d'Alacant.  
- El/la coordinador/a de la Direcció General de la Dona en la seu de Castelló.  
- Un/a tècnic/a de la Direcció Territorial de Benestar Social de València.  
- Un/a tècnic/a de la Subsecretaria de la Conselleria de Benestar Social.  
La comissió podrà demanar dels interessats l'aportació addicional d'altres documents o dades aclaridores que es consideren necessaris per a resoldre sobre la sol.licitud presentada.   
Octava. Resolució i Formalització de la concessió  
La Comissió de Valoració establida en la base sèptima, elevarà proposta motivada de resolució a la directora general de la Dona, tenient en compte els criteris de valoració de la base quinta, qui resoldrà per delegació de la consellera de Benestar Social prevista en Resolució de 30/1/01 sobre delegació de competències en determinats òrgans de la Conselleria de Benestar Social (DOGV núm.3936 de 9/2/01), modificada per Resolució de 16 de febrer del 2001 (DOGV núm.3.944 de 21 de febrer del 2001) i per Resolució de 14 de maig del 2002 del mateix òrgan (DOGV núm. 4252, de 20 de maig del 2002).  
Una vegada transcorregut el termini sense que s'haguera notificat resolució expressa, les entitats interessades que hagueren comparegut podran entendre desestimades les seues pretensions per silenci administratiu, de conformitat amb el que establix l'article 44.1 de la Llei 30/92 de 26 de novembre de Règim Jurídic de les Administracions Públiques i Procediment Administratiu Comú, modificada per llei 4/1999 de 13 de gener, i això sense perjuí de l'obligació legal de resoldre sobre la petició presentada.  
El termini màxim per a resoldre i notificar la resolució procedent, conclourà en tot cas el dia 31 de maig del 2007.  
Les resolucions es notificaran als interessats en els termes que preveu l'article 58 de la Llei 30/1992, de 26 de novembre de Règim jurídic de les Administracions Públiques i Procediment Administratiu Comú, modificada per la Llei 4/1999, de 13 de gener. Es donarà publicitat de les subvencions concedides d'acord amb el que establix l'article 18 de la Llei 38/2003, de 17 de novembre, General de Subvencions.  
La resolució de concessió determinarà l'import de la inversió destinat a obra i l'import de la inversió destinat a equipament, amb el detall per a cada un dels dits conceptes del finançament parcial que corresponga tant a la Conselleria de Benestar Social, com a l'entitat subvencionada, expressada percentualment.  
L'import de la subvenció no podrà, en cap cas, ser de tal quantia que, aïlladament o en concurrència amb altres ajudes de qualsevol procedència, supere el cost real de la inversió per a la qual es concedix l'ajuda.  
Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres ajudes, podrà donar lloc a la modificació de la resolució de concessió, o el desistiment sense efectes de la mateixa.  
Novena. Obligacions de les Entitats beneficiàries  
Les entitats subvencionades hauran de complir les obligacions següents:  
1. Facilitar als òrgans competents a requeriment d'estos, tota la informació econòmica, fiscal, laboral, tècnica i de qualsevol tipus que els siga sol.licitada, d'acord amb la normativa vigent, i resulte necessària per a assegurar el bon fi de l'ajuda.  
2. No minorar ni anul.lar la consignació que s'haja previst inicialment en el seu pressupost per a este fi.  
3. El centre i si és el cas, l'equipament haurà de ser utilitzat, durant un període mínim de deu anys des de la seua entrada en funcionament, per a la finalitat per a la qual va rebre la subvenció.  
4. Assumir l'aportació econòmica per la diferència entre l'import de la concessió i el cost total de la inversió per a la qual se sol.licita la subvenció, de manera que es garantisca l'execució d'esta, així com assumir les variacions pressupostàries que puguen originar-se conseqüència de la seua execució. Qualsevol variació pressupostària haurà de notificar-se a la Conselleria de Benestar Social, en el termini de 30 dies següents a la variació sobrevinguda, per mitjà d'un certificat de l'acord adoptat per l'òrgan competent de l'entitat pública cofinanciadora, en què es comprometa per a l'exercici vigent el crèdit necessari.  
5. Una vegada finalitzades les obres, l'entitat beneficiària haurà de presentar un certificat acreditatiu en què conste la data de finalització d'estes. L'entitat local haurà de comunicar la dita documentació a la Conselleria de Benestar Social en un termini màxim de quinze dies des que es produïsca l'esmentada finalització, per mitjà de la forma assenyalada en la base quarta d'esta orde.  
6. Obtenció de l'autorització de la Conselleria de Cultura, Educació i Esport d'obertura com a centre d'educació infantil de primer cicle, una vegada acabades les obres i abans de la posada en funcionament, tenint per a això un termini de 6 mesos des de la finalització de l'obra. L'entitat local haurà de comunicar la dita documentació a la Conselleria de Benestar Social en un termini màxim de quinze dies des que dispose d'esta, per mitjà de la forma assenyalada en la base quarta d'esta orde.   
Es podrà deixar sense efecte la subvenció concedida, amb reintegrament de les quantitats percebudes i l'exigència dels interessos de demora des del moment del pagament de la subvenció, a aquells centres que transcorregut el termini anteriorment establit per a l'obtenció de la seua autorització, disposen d'esta, per causa imputable a ells, o s'haguera posat en funcionament sense obtindre-la amb l'autorització prèvia.  
7. Comunicar fefaentment, tan prompte com es conega la concessió de la subvenció sol.licitada i, en tot cas, amb anterioritat al termini de justificació de l'aplicació donada als fons percebuts, l'obtenció d'altres subvencions, ajudes, ingressos o recursos amb el mateix objecte de subvenció. L'obtenció concurrent de les dites aportacions econòmiques, podrà donar lloc a la modificació de la resolució de concessió i la minoració de l'ajuda prevista en les presents bases.  
8. Sotmetre's a les actuacions de control financer que corresponguen a la Intervenció General en relació al projecte subvencionat.  
9. De conformitat amb el que establix la base tercera d'esta orde, serà obligació de les entitats beneficiàries d'estes ajudes, donar a conéixer de manera inequívoca que es tracta d'una acció subvencionada per la Generalitat a través de la Conselleria de Benestar Social i pel Ministeri de Treball i Assumptes Socials.  
10. Complir totes les obligacions que es troben previstes per al règim de subvencions i ajudes públiques, que li siguen aplicables a la present orde, de conformitat amb el que disposa el Decret Legislatiu, de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, i la resta de legislació concordant i d'aplicació.   
En tot moment la Conselleria de Benestar Social, a través de la Direcció General de la Dona, podrà demanar la informació necessària per a elaborar informes de seguiment.  
Desena. Del pagament i justificació de les subvencions  
1. Pagament i justificació d'ajudes per als gastos d'obres de construcció i d'ampliació de centres d'atenció a la primera infància.  
El pagament i la justificació d'estes ajudes es realitzaran d'acord amb allò que s'ha estipulat en l'article 47 bis 1.d) del Text Refós de la Llei d'Hisenda Pública de la Generalitat Valenciana.  
En la Resolució per mitjà de la qual s'atorgue la subvenció per al projecte d'inversió, es podrà anticipar un 15% de l'import total anual de l'ajuda per a obres, que es farà efectiu una vegada presentada per l'entitat beneficiària, certificat en què conste que s'assumix l'aportació econòmica per la diferència entre el cost total de la inversió i l'import de l'ajuda. El dit import anticipat haurà de descomptar-se proporcionalment dels successius lliuraments expedits contra certificació d'obra aprovada.  
La Conselleria de Benestar Social només abonarà l'import que corresponga al percentatge de cofinançament recollit en la resolució de concessió sobre les obres efectivament realitzades, de manera que si augmentara l'import global de l'obra, no s'incrementarà el percentatge que corresponga abonar a la Conselleria, i si al contrari, aquell disminuïra, disminuirà en la mateixa proporció l'aportació de la Conselleria.  
Els pagaments s'efectuaran contra certificacions d'obres expedides per un tècnic competent, d'acord amb les condicions de finançament establit i de conformitat amb el projecte presentat. Les dites certificacions es presentaran, conforme al model oficial que figura adjunt, acompanyades de les corresponents factures, i hauran d'estar aprovades per l'òrgan competent per a la contractació de les obres subvencionades. En tot cas, presentades les certificacions, la Conselleria abonarà exclusivament el percentatge de finançament establit en la resolució de concessió.  
Igualment, si la subvenció superara el cost real de l'obra, o si com a conseqüència de la disminució del cost global de l'obra projectada, s'haguera abonat un import superior al percentatge de participació de l'administració, també procedirà el reintegrament de l'excés obtingut.  
2. Pagament i justificació d'ajudes per a equipament de centres d'atenció a la primera infància.   
De conformitat amb el que establix la base primera d'esta orde, sempre que el projecte d'inversió per a la creació de noves places d'atenció a la primera infància, l'ajuda de la qual se sol.licita, incloga obres de construcció o remodelació de centres, l'entitat local podrà sol.licitar ajuda per a gastos d'equipament.  
De conformitat amb l'article 31.3 de la Llei 38/2003, de 17 de novembre, General de Subvencions, en el cas d'aquelles adquisicions de béns d'equip el gasto del qual supere la quantia de 12.000 euros, amb caràcter previ a al lliurament de les ajudes, i amb l'única excepció que el gasto s'haguera realitzat amb anterioritat a la sol.licitud de la subvenció, l'entitat local haurà d'acreditar la sol.licitud com a mínim de tres ofertes de diferents proveïdors, amb caràcter previ a l'adjudicació del gasto, llevat que per les especials característiques de l'obra a realitzar, no existisca en el mercat suficient nombre d'entitats que ho subministren o presten. Haurà d'acreditar-se que l'elecció entre les ofertes presentades, s'ha realitzat d'acord amb criteris d'eficiència i economia, havent de justificar-se expressament en una memòria l'elecció quan no haja recaigut en la proposta econòmica més avantatjosa.  
Els pagaments s'efectuaran per mitjà de certificat expedit per l'interventor local en què consten les quantitats aplicades a fi de la subvenció, amb detall exprés dels diferents conceptes subvencionats, unitats i imports parcials. Les dites quantitats deuen trobar almenys en situació d'obligacions reconegudes i així haurà de fer-se constar en el certificat.  
En tot cas, la quantia que cal justificar es realitzarà sobre la totalitat del cost d'equipament utilitzat com a base per al càlcul de l'ajuda, de tal forma que si augmentara el cost total d'equipament, no s'incrementarà el percentatge que corresponga abonar a la Conselleria, i si al contrari, aquell disminuïra, disminuirà en la mateixa proporció l'aportació de la Conselleria   
3. El termini de justificació de les ajudes.   
El termini per a justificar les ajudes concedides per tots els conceptes, finalitzarà el 16 de novembre de l'exercici 2007. L'incompliment d'este requisit podrà donar lloc al desistiment sense efectes o a la minoració de l'ajuda corresponent, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.  
Onzena. Desistiment sense efecte, minoració, o reintegrament  
En el cas de les obres, la quantitat concedida es reduirà proporcionalment, d'acord amb la baixa en l'adjudicació de l'obra.  
L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació de l'acció, i les altres causes previstes en l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb la revocació de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.  
El procediment de reintegrament de subvencions s'iniciarà d'ofici per acord de l'òrgan competent, bé per iniciativa pròpia, bé com a conseqüència d'orde superior, a petició raonada d'altres òrgans o per denúncia. També s'iniciarà a conseqüència de l'informe de control financer emés per la Intervenció General de l'administració autonòmica.  
En la tramitació del procediment es garantirà, en tot cas, el dret de l'interessat a l'audiència.  
El termini màxim per a resoldre i notificar la resolució del procediment de reintegrament serà de 12 mesos des de la data de l'acord d'iniciació  
Les quantitats que cal reintegrar tindran la consideració d'ingrés de dret públic als efectes del procediment aplicable a la seua cobrança.